流夜郎半道承恩放還兼欣剋復之美書懷示息秀才
作者：李白
朝代：唐

paragraphs: 黃口爲人羅，白龍乃魚服。
得罪豈怨天，以愚陷網目。
鯨鯢未翦滅，豺狼屢翻覆。
悲作楚地囚，何日秦庭哭。
遭逢二明主，前後兩遷逐。
去國愁夜郎，投身竄荒谷。
半道雪屯蒙，曠如鳥出籠。
遙欣剋復美，光武安可同。
天子巡劒閣，儲皇守扶風。
揚袂正北辰，開襟攬羣雄。
胡兵出月窟，雷破關之東。
左掃因右拂，旋收洛陽宮。
迴輿入咸京，席卷六合通。
叱咤開帝業，手成天地功。
大駕還長安，兩日忽再中。
一朝讓寶位，劒璽傳無窮。
媿無秋豪力，誰念矍鑠翁。
弋者何所慕，高飛仰冥鴻。
棄劒學丹砂，臨鑪雙玉童。
寄言息夫子，歲晚陟方蓬。